รองนายกรัฐมนตรีและรัฐมนตรีว่าการกระทรวงกลาโหม ระบุ กลุ่มการเมืองเคลื่อนไหวได้ในบริบทที่จำกัด เนื่องจากกฎหมายพรรคการเมืองยังไม่ประกาศใช้  พร้อมเผยใช้พื้นที่ทหารแก้ปัญหารถติด
รองนายกรัฐมนตรีและรัฐมนตรีว่าการกระทรวงกลาโหม ระบุ กลุ่มการเมืองเคลื่อนไหวได้ในบริบทที่จำกัด เนื่องจากกฎหมายพรรคการเมืองยังไม่ประกาศใช้  พร้อมเผยใช้พื้นที่ทหารแก้ปัญหารถติด

พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม กล่าวถึงหลักเกณฑ์กำกับการเคลื่อนไหวของพรรคการเมืองผ่านโซเชียลมีเดีย ภายหลังมีการคลายล็อกให้พรรคการเมืองทำกิจกรรมได้ในเดือนกันยายนนี้ ขณะที่มีบางพรรคออกมาเคลื่อนไหวแล้ว ว่า เรื่องดังกล่าวเป็นเรื่องที่เกี่ยวข้องกับนโยบายชวนเชื่อ ดังนั้นเรื่องการหาเสียงจะทำไม่ได้เพราะผิดกฎหมาย รวมถึงการเคลื่อนไหวผ่านโซเชียลมีเดียเป็นเรื่องที่ผิดอยู่แล้ว แต่หากการเคลื่อนไหวแล้วไม่กระทบกับพระราชบัญญัติคอมพิวเตอร์ และคำสั่งคณะรักษาความสงบแห่งชาติ (คสช.) ก็ไม่เป็นไร ขณะเดียวกันหากเป็นการเปิดรับฟังเสียงของประชาชนโดยที่ไม่ผิดกฏหมายก็สามารถทำได้แต่ขออย่าโฆษณาชวนเชื่อ เพราะขณะนี้ยังไม่อนุญาตให้พรรคการเมืองเคลื่อนไหวทำกิจกรรม ดังนั้นทุกพรรคจะต้องดำเนินการไปพร้อมๆ กัน เนื่องจาก พ.ร.บ.ประกอบรัฐธรรมนูญว่าด้วยการเลือกตั้ง ส.ส.และ พ.ร.บ.ประกอบรัฐธรรมนูญว่าด้วยการได้มาซึ่ง ส.ว.ยังไม่มีผลบังคับใช้ หากกฏหมายทั้ง 2 ฉบับมีผลบังคับใช้จึงจะค่อยหารือกันอีกครั้ง

เมื่อถามถึงกรณีที่ พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม ได้สั่งการในที่ประชุมสภากลาโหม ให้แก้ไขปัญหาจราจรในพื้นที่กรุงเทพมหานครและปริมณฑลโดยเฉพาะพื้นที่ก่อสร้างรถไฟฟ้า โดยให้เปิดพื้นที่สนับสนุนเส้นทางของหน่วยทหารเป็นการชั่วคราวในชั่วโมงเร่งด่วน ว่า ในที่ประชุมนั้นเป็นการพูดคุยหารือ เพื่อหาแนวทางในการแก้ไขปัญหาการจราจร อาจจะใช้พื้นที่ใกล้เคียงกับเส้นทางที่มีปัญหาการจราจร โดยอาจใช้กรมทหารราบที่ 1 มหาดเล็กรักษาพระองค์ เป็นพื้นที่นำร่อง และให้หน่วยทหารอื่นๆ ในพื้นที่กรุงเทพมหานครไปพิจารณาดำเนินการ